Document ID: 32010R0082

ΚΑΝΟΝΙΣΜΌΣ (EE) αριθ. 82/2010 ΤΗΣ ΕΠΙΤΡΟΠΉΣ
της 28ης Ιανουαρίου 2010
για την τροποποίηση του κανονισμού (ΕΚ) αριθ. 748/2009 σχετικά με τον κατάλογο των φορέων εκμετάλλευσης αεροσκαφών που ασκούσαν αεροπορική δραστηριότητα του παραρτήματος I της οδηγίας 2003/87/ΕΚ, την 1η Ιανουαρίου 2006, ή μετά την ημερομηνία αυτή, στον οποίο προσδιορίζεται το εντεταλμένο κράτος μέλος για κάθε φορέα εκμετάλλευσης αεροσκαφών
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ (1) του Συμβουλίου, και ιδίως το άρθρο 18α παράγραφος 3 στοιχείο α),
Εκτιμώντας τα ακόλουθα:
(1)
Σύμφωνα με την οδηγία 2003/87/ΕΚ, όπως τροποποιήθηκε με την οδηγία 2008/101/ΕΚ (2), στο σύστημα εμπορίας δικαιωμάτων εκπομπής αερίων θερμοκηπίου εντός της Ευρωπαϊκής Ένωσης περιλαμβάνονται και οι αεροπορικές δραστηριότητες.
(2)
Ο κανονισμός (ΕΚ) αριθ. 748/2009 (3) της Επιτροπής θεσπίζει κατάλογο των φορέων εκμετάλλευσης αεροσκαφών που ασκούσαν αεροπορική δραστηριότητα του παραρτήματος I της οδηγίας 2003/87/ΕΚ την 1η Ιανουαρίου 2006 ή μετά την ημερομηνία αυτή.
(3)
Σκοπός του καταλόγου των φορέων εκμετάλλευσης αεροσκαφών που έχει θεσπισθεί από τον κανονισμό (ΕΚ) αριθ. 748/2009 είναι να περιοριστεί η διοικητική επιβάρυνση των φορέων εκμετάλλευσης αεροσκαφών με τον καθορισμό ενός και μόνον κράτους μέλους ως υπεύθυνου για κάθε φορέα εκμετάλλευσης αεροσκαφών, έτσι ώστε κάθε φορέας να γνωρίζει το κράτος μέλος στις ρυθμίσεις του οποίου υπάγεται και να είναι σαφές σε κάθε κράτος μέλος ποιοι φορείς εκμετάλλευσης υπάγονται στις ρυθμίσεις του.
(4)
Η ένταξη στο σύστημα εμπορίας δικαιωμάτων εκπομπών της Ευρωπαϊκής Ένωσης, συμπεριλαμβανομένης της υποχρέωσης παράδοσης δικαιωμάτων, είναι ανεξάρτητη της άσκησης αεροπορικής δραστηριότητας του παραρτήματος I της οδηγίας 2003/87/ΕΚ και δεν εξαρτάται από την εγγραφή στον κατάλογο των φορέων εκμετάλλευσης αεροσκαφών που έχει θεσπισθεί από τον κανονισμό (ΕΚ) αριθ. 748/2009.
(5)
Ορισμένοι φορείς εκμετάλλευσης αεροσκαφών χρησιμοποιούν εταιρείες διαχείρισης ή παροχής υπηρεσιών για την υποβολή των σχεδίων πτήσης και καταβάλλουν τέλη διαδρομής για λογαριασμό τους. Έτσι, εμφανίζεται συχνά στο σχέδιο πτήσης ο κωδικός της Διεθνούς Οργάνωσης Πολιτικής Αεροπορίας (ΔΟΠΑ) για την εταιρεία διαχείρισης ή παροχής υπηρεσιών, παρά το γεγονός ότι οι εταιρείες αυτές δεν είναι ενδεχομένως φορείς εκμετάλλευσης αεροσκαφών. Τα καλύτερα μέσα για την ταυτοποίηση ενός φορέα εκμετάλλευσης αεροσκαφών ή ιδιοκτήτη αεροσκάφους είναι η χρήση των κωδικών της ΔΟΠΑ ή το σήμα νηολογίου στο σχέδιο πτήσης και, συνεπώς, συχνά δεν είναι δυνατόν να ταυτοποιηθεί με βεβαιότητα ο αντίστοιχος φορέας εκμετάλλευσης, εκτός εάν ο φορέας εκμετάλλευσης έχει υποβάλει δήλωση στόλου στον Eurocontrol η οποία περιέχει δεδομένα για τα σκάφη που χρησιμοποιεί. Για την κατάρτιση του επικαιροποιημένου καταλόγου των φορέων εκμετάλλευσης αεροσκαφών, η Επιτροπή συνυπολόγισε τις δηλώσεις με τους καταλόγους στόλου που της εστάλησαν από φορείς εκμετάλλευσης αεροσκαφών και εταιρείες διαχείρισης και παροχής υπηρεσιών. Ωστόσο, εμφανίζονται ορισμένες εταιρείες διαχείρισης και παροχής υπηρεσιών και σήματα νηολογίου αεροσκαφών στον επικαιροποιημένο κατάλογο λόγω κενών στις πληροφορίες που διαβιβάσθηκαν.
(6)
Κατά συνέπεια, ο κανονισμός (ΕΚ) αριθ. 748/2009 πρέπει να τροποποιηθεί αναλόγως.
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 748/2009 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιανουαρίου 2010.

Labels: 13
8
3
18